2018-2019-мĕш вĕренÿ çулĕ

Шкул шайĕнчи олимпиада

Чăваш чĕлхипе литератури (Чăваш шкулĕ)

11 класс

Ыйтусем

Олимпиада ирттермелли вăхăт – 120 минут

Кашни ыйтăва тĕрĕс хуравласан чи нумаййи 50 балл пухма пулать

1. Панă текст стильне палăртăр. Текста мĕнле хайлавран илнĕ, ăна кам çырнă?

(1)Мартинов виçĕ хушаматлă тантăшĕ пирки шÿтлесе-йĕплесе тем каласшăнччĕ пулас та – сасартăк, темĕнле хăрушă япала курнă пек, пĕр вырăна пăхса хытрĕ, куçĕсем чарăлчĕç.

(2) - А-а-а, - терĕ «артист» селĕп çын евĕр, калас сăмахне калаймасăр.

(3)Пурте вăл кăтартнă еннелле çаврăнса пăхрĕç те ура çине сиксе тăчĕç.

(4) - Асатте! – аран каласа ячĕ Мартинов.(5) Пазухин та вăл тинкернĕ еннелле çаврăнса пăхрĕ. (6)Хĕр ачасем вĕренекен çуртран (директор çемйи çавăнта пурăнать) Яковлевпа Иванов тухрĕç.

(7)Иван Яковлевич хура костюмпа, çутă пушмакпа; пиншакне йÿле янă, жилечĕ çинче кĕмĕл вăчăра йăлтăртатать. (8)Старик çара пуçăн, шурă кĕреçе сухалĕ анлă кăкăрне хупласа хунă; кăвакара пуçланă çара куç харшисем, икĕ вăйлă çунат пек, пĕрре сарлака çамки çинелле хăпарса каяççĕ, тепре чăр-чар пăхакан витĕр куçĕсене хупласа хураççĕ. (9)Мăнаçлă старикĕн питĕнче савăнăçлă кулă ялкăшать. (10) Яковлев сулахай аллипе Иванова çавăтнă, сылтăммипе тĕреклĕ туя тытнă, ăна аршăн тăршшĕ малалла ывăтса пырать.

*Стильне тĕрĕс палăртнăшăн - 2 балл, хайлав авторĕшĕн – 2 балл, ячĕшĕн – 2 балл. Пĕтĕмпе – 6 балл.*

2. 3-мĕш предложенире сасăсем сас паллинчен сахалрах сăмах хăшĕ? Сăмахра миçе сасă тата миçе сас палли?

*Тĕрĕс хуравшăн -4 балл.*

3. **А-а-а** (1)тата **чăр-чар**!(7) сăмахсем хăш пуплев пайне кĕреççĕ? *(5 балл)*

4. **Шÿтлесе-йĕплесе** иккĕмĕшле сăмах мĕнле мелпе тата хăш пуплев пайĕнчен пулнă?

*Мелне тĕрĕс кăтартнăшăн – 3 балл, пуплев пайне пĕлнĕшĕн – 2 балл. Пĕтĕмпе – 5 балл.*

5. **Аршăн тăршшĕ**(2) тени мĕн чухлĕ пулать?

*Тĕрĕс хуравшăн – 3 балл.*

6. 8-мĕш предложени тытăмĕ енчен хăш ушкăна кĕрет? Тĕп членсене палăртăр. Чарăну палли мĕншĕн лартнине ăнлантарăр.

*Тытăмне тĕрĕс палăртнăшăн -2 балл, тĕп членсене кăтартнăшан – 2 балл, чарăну паллине мĕншĕн лартнине ăнлантарнăшăн – 4 балл. Пĕтĕмпе – 8 балл.*

7. Панă хайлавра И.Я.Яковлев Чĕмпĕр чăваш шкулĕнче вĕренекенсене мĕнле çĕнĕ хыпар пĕлтерет? *(4 балл)*

8. «Хĕрĕн кун-çулĕ хăналăх пекех» эпиграфа хăш хайлавран илнĕ? Авторĕ кам? Хайлава автор мĕнле жанрпа çырнă?

*Кашни тĕрĕс хуравшăн икшер балл. Пĕтĕмпе – 6 балл.*

9. Мĕн вăл прототип? Чăваш литературинче прототиплă сăнарсене уçса паракан мĕнле хайлавсене (виççĕрен кая мар) пĕлетĕр?

*Теори пĕлнĕшĕн – 2 балл. Кашни хуравшăн – 1 балл. Пĕтĕмпе – 5 балл.*

10. Чĕмпĕр чăваш шкулĕ çинчен эсир мĕн пĕлетĕр? Паллă çынсен хушамачĕпе ятне çырăр.

*Тулли хуравшăн 5 балл илме пулать.*